CCLXXVII.  Altaria, possessiones ac privilegia abbatiae Eenhamensis, ordinis S. Benedicti dioecesis Mechliniensis, confirmat.   (Anno, 1148, April. 3.) [MIRAEUS,  Opp. diplom.,  IV, 17.]
Author: Eugenius III

EUGENIUS episcopus, servus servorum Dei, dilectis filiis SNELLARDO venerabili abbati Eenhamensi ejusque successoribus regulariter substituendis in perpetuum.

Quoties illud a nobis petitur quod religioni et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecte mi in Domino fili Snellarde abbas, justis postulationibus clementer annuimus, et praedecessorum nostrorum Alexandri et Paschalis bonae memoriae Romanorum pontificum vestigiis inhaerentes, Sancti Salvatoris monasterium, cui Deo auctore praesides, et tam adjacentem ei villam quam caetera omnia ad ipsum pertinentia sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona, idem monasterium inpraesentiarum juste et canonice possidet, aut in futurum concessione pontificum, largitione principum, oblatione fidelium, seu aliis justis modis, Deo propitio poterit adipisci, firma tibi successoribusque tuis, et illibata permaneant; in quibus haec propriis duximus exprimenda vocabulis: In episcopatu videlicet Cameracensi Ecclesiam S. Laurentii et S. Vedasti, pasturam montis eisdem ecclesiis adjacentis. In novo burgo apud Aldenardam cellam S. Mariae cum parochia sua libera, cum ecclesiis ad eam pertinentibus, id est Edelar, Lupeghem, Folkenghem cum ecclesia S. Mariae de superiori Horenbeka, ecclesiam de Cervia cum servis et ancillis ad eam pertinentibus, totam villam Helbekam cum ecclesia et omnibus pertinentiis suis, ecclesiam de superiori Bracla, ecclesiam de Wenlines, ecclesiam de Cimbersaca, ecclesiam de Melcines, ecclesiam de Morttella cum appendiciis suis, ecclesiam de Boucla S. Bavonis, ecclesiam de Tongra B. Mariae, jus quod habet in S. Martini de Tongra, ecclesiam de Bassilgi et medietatem ejusdem villae In episcopatu Tornacensi ecclesiam de Harrizam, ecclesiam de Merch. In episcopatu Atrebatensi duas partes decimae messium de Assilogiis, Wlpra et Willerval, in Flandria quatuor bercarias in loco qui Paradisus dicitur, duas partes allodii de Bossunt supra Scaldam fluvium, curiam de Buri cum allodio, curiam de Geron cum terra Gerardi camerarii, curiam de Astruis, allodium de Rugis. Quidquid vero libertatis et immunitatis ab episcopis sive principibus eidem monasterio rationabiliter collatum est, vobis nihilominus confirmamus. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum consilii sanioris secundum Dei timorem et beati Benedicti Regulam, de suo vel alieno, si necesse fuerit, collegio elegerint. Illud quoque adjungimus, ut vestri monasterii advocato facultas non sit pro se personam aliquam in advocatia supponere, per quam bona praefati coenobii dissipentur. Sepulturam quoque ejusdem loci liberam esse decernimus, ut eorum qui se illic sepeliri deliberaverint, devotioni, nisi excommunicati vel interdicti sint, nullus obsistat, salva etiam justitia matricis Ecclesiae. Si vero Cameracensis sedes vel vacat, vel catholicum, quod absit! non habet episcopum, liceat vobis, a quovis catholico episcopo consecrationum sacramenta suscipere. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non congrua satisfactione emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Datum Remis, per manum Guidonis S. Romanae Ecclesiae diaconi cardinalis et cancellarii, III Nonas Aprilis, indictione XI, Incarnationis Dominicae anno 1148, pontificatus vero domni Eugenii III papae anno IV.